《紫芝山房歌为郑尚书赋》
宋代·王称

我昔慕幽赏，山水纵奇观。朝挥海客棹，暮宿山霞关。

武夷群峰海云端，幔亭玉女非人间。层峦叠嶂去何极，空际轩翥如腾鸾。

双溪夹出绕明镜，百步九折鸣飞湍。就中紫芝一峰峭，恍惚溪上凝烟鬟。

深林瑶草昼可拾，山人笙鹤无时閒。紫芝之山不可攀，须知圣世非商颜。

祇应吐祥产奇瑞，煌煌三秀被林峦。何人卜居此山下，康成子孙世文雅。

朵朵芙蓉镜底青，淙淙瀑布屏间泻。山寂寂兮山房幽，兰膏烟帐夜埋头。

经史纵横一万卷，天地上下三千秋。閒寻方外屐，笑掬涧底流。

采芳结瑶佩，濯足歌远游。苍生海内望安石，谢公不得东山留。

一朝束书谢丘壑，啸咤风雷起寥廓。石床松月为谁明，清夜徒闻吊猿鹤。

南宫作赋安足奇，大廷对策裨衮衣。才高万乘屡回顾，承明出入生光辉。

玉骢曾锡天间骑，节钺重烦大藩寄。小吏兰台识马周，居人渤海怀龚遂。

胜槩相看无处无，烟萝不似故园居。瞻云几动亲闱念，归思空因托鲤鱼。

尔来中朝属耆旧，廊庙端严亸章绶。廷尉人传天下平，秩宗名在当时右。

当时之名信可称，回望故山山更青。晋公绿野久寂寞，海傅匡庐未足荣。

秖今八荒歌太平，三台位列中天明。功成早晚拂衣去，仙舟九曲能相迎。

此时君当倒却建溪绿，我亦为君歌一曲。何必相携茹紫芝，四海清风缅高躅。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。